পয়লা বৈশাখে তাপপ্রবাহের কোনও সতর্কবার্তা নেই, ভিজবে কয়েকটি জেলা

ওয়েবডেস্ক: আজ বাংলা নববর্ষ, পয়লা বৈশাখে (Bengali New Year) তাপপ্রবাহের (HeatWave) কোনও সতর্কবার্তা  (Alert) নেই। দক্ষিণবঙ্গের (South Bengal weather)  কয়েকটি জেলাতে হালকা থেকে মাঝারি বৃষ্টিপাতের পূর্বাভাস। দক্ষিণবঙ্গে তাপমাত্রার বিশেষ কোনও হেরফের হবে না। দিনের তাপমাত্রা স্বাভাবিকের আশেপাশেই ঘোরাঘুরি করবে।

আবহাওয়া দফতর (Alipur Weather Office) সূত্রে খবর, বাংলাদেশ (Bangladesh) ও বিহারের (Bihar) উপর একটি উচ্চচাপ বলয় তৈরি হয়েছে। এর জেরে বঙ্গোপসাগর (Bay of Bengal) থেকে প্রচুর পরিমাণে জলীয় বাষ্প প্রবেশ করছে রাজ্যে। এর ফলে বৃষ্টির পূর্বাভাস রয়েছে ১৭ এপ্রিল পর্যন্ত। মঙ্গলবার বৃষ্টির সম্ভাবনা তুলনামূলকভাবে কম। তবে বৃষ্টির সতর্কতা রয়েছে পূর্ব ও পশ্চিম মেদিনীপুর, ঝাড়গ্রাম, পুরুলিয়া, বাঁকুড়া, পশ্চিম বর্ধমানে। একটি পশ্চিমী ঝঞ্ঝা অবস্থান করছে বায়ুমণ্ডলের উচ্চ এবং মধ্যস্তরে। এই পশ্চিমী ঝঞ্ঝার অক্ষটি সমুদ্রপৃষ্ঠ থেকে ৫.৮ কিলোমিটার উপরিভাগে অবস্থার করছে।

আরও পড়ুন: স্বাগত ১৪৩২, নতুন বছরে কেমন যাবে ১২টি রাশির সময়, জেনে নেব

আগামীকাল বৃষ্টির সম্ভাবনা রয়েছে। বজ্রবিদ্যুৎ-সহ হালকা থেকে মাঝারি বৃষ্টি এবং ঝড় হতে পারে। বৃহস্পতিবারে ঝড় বৃষ্টির সম্ভাবনা কলকাতা, হাওড়া, হুগলি, উত্তর ২৪ পরগনা, দক্ষিণ ২৪ পরগনা এবং পূর্ব মেদিনীপুরে। উত্তর ২৪ পরগনা, দক্ষিণ ২৪ পরগনা, পূর্ব মেদিনীপুর, পশ্চিম মেদিনীপুর, বাঁকুড়া, মুর্শিদাবাদে,পুরুলিয়া, পশ্চিম বর্ধমান এবং বীরভূমে বজ্রবিদ্যুৎ-সহ বিক্ষিপ্তভাবে বৃষ্টির সম্ভাবনা রয়েছে।

কালবৈশাখীর সতর্কতা রয়েছে বিভিন্ন জেলায়। ঝোড়ো হাওয়ার গতিবেগ থাকতে পারে ঘণ্টায় ৫০ থেকে ৬০ কিলোমিটার। শুক্রবার পর্যন্ত দক্ষিণবঙ্গের বিভিন্ন জেলায় বজ্রবিদ্যুৎ-সহ বৃষ্টি হবে। পাশাপাশি থাকবে দমকা ঝোড়ো হাওয়ার দাপট।

বৃষ্টি চলছে উত্তরবঙ্গেও। উত্তরের আট জেলাতেই বুধবার পর্যন্ত বিক্ষিপ্ত ভাবে হালকা থেকে মাঝারি বৃষ্টি এবং ঘণ্টায় ৩০ থেকে ৪০ কিলোমিটার বেগে ঝোড়ো হাওয়ার সতর্কতা রয়েছে। বাকি দিনগুলিতে বৃষ্টির পরিমাণ কম থাকবে।

আজ মঙ্গলবার দিনের আকাশ আংশিক মেঘলা থাকবে। দিনের সর্বোচ্চ এবং সর্বনিম্ন তাপমাত্রা যথাক্রমে ৩৫ ডিগ্রি এবং ২৫ ডিগ্রি সেলসিয়াসের আশেপাশে থাকবে।